ममता बनर्जी ने केंद्र के खिलाफ विपक्ष से की एकजुट होने की अपील, कई बड़े नेताओं को लिखा पत्र
ममता बनर्जी ने पत्र में लिखा, "मेरा मानना​है कि लोकतंत्र और संविधान पर भाजपा के हमलों के खिलाफ एकजुट होकर प्रभावी ढंग से संघर्ष करने का समय आ गया है।"
कोलकाता: पश्चिम बंगाल विधानसभा चुनावों की गहमा-गहमी के बीच तृणमूल कांग्रेस (TMC) प्रमुख और राज्य की मुख्यमंत्री ममता बनर्जी ने कांग्रेस अध्यक्ष सोनिया गांधी, NCP अध्यक्ष शरद पवार, DMK अध्यक्ष एमके स्टालिन, RJD नेता तेजस्वी यादव, शिवसेना प्रमुख उद्धव ठाकरे, AAP संयोजक अरविंद केजरीवाल, BJD प्रमुख नवीन पटनायक को पत्र लिखकर भाजपा के खिलाफ एकजुट होनी की अपील की है।ममता बनर्जी ने पत्र में लिखा, "मेरा मानना ​है कि लोकतंत्र और संविधान पर भाजपा के हमलों के खिलाफ एकजुट होकर प्रभावी ढंग से संघर्ष करने का समय आ गया है।" बनर्जी ने गैर-भाजपा नेताओं को पत्र में लिखा, ‘‘मैं भारत के लोकतंत्र और संवैधानिक संघवाद पर भाजपा और केन्द्र में उसकी सरकार द्वारा हमलों को लेकर अपनी गंभीर चिंताओं से अवगत कराने के लिए आपको, और गैर-भाजपा दलों के कई नेताओं को पत्र लिख रही हूं।’’ राष्ट्रीय राजधानी राज्यक्षेत्र शासन (संशोधन) विधेयक 2021 को संसद के दोनों सदनों द्वारा पारित किये जाने का जिक्र करते हुए उन्होंने कहा कि यह एक ‘‘अत्यंत गंभीर’’ विषय है। उन्होंने कहा, ‘‘इस कानून के जरिये केन्द्र की भाजपा सरकार ने लोकतांत्रिक रूप से निर्वाचित सरकार की सभी शक्तियों को छीन लिया है और उपराज्यपाल को दिल्ली का अघोषित वायसराय बना दिया गया, जो गृह मंत्री और प्रधानमंत्री के लिए एक प्रतिनिधि (प्रॉक्सी) के रूप में काम कर रहे हैं।’’